Få digitale farvekopier fra populære tidsskrifter – Netværk for lånesamarbejde — Det Kgl. Bibliotek
Du er her: Forside / For biblioteker / Nyheder / Få digitale farvekopier fra populære tidsskrifter – Netværk for lånesamarbejde
Vi har oplevet stor interesse omkring Statsbibliotekets artikelservice med levering af farvekopier fra populære tidsskrifter. Servicen er et projekt, som nærmer sig sin afslutning i februar 2013. Du kan med andre ord nå at prøve den endnu.
På møderne den 31. oktober og 6. november for Statsbibliotekets netværk for medarbejdere i lånesamarbejdet blev projekt E-kopi 2 præsenteret. Der var på møderne stor interesse for projektet, så her er en kort update med nogle af projektets resultater til alle, der ikke deltog i møderne.
Projektets formål er kort fortalt, at tilbyde kunderne elektroniske farvekopier af artikler fra populære tidsskrifter. Projektet omfatter dog kun tidsskrifter, hvor det er muligt at fremsøge artikler i artikelbasen så det drejer sig i alt om 48 tidsskrifter.
Der er i perioden 1.1-30.9 2012 blevet sendt 5821 elektroniske farvekopier af artikler til kunderne. Det har været spændende at følge udviklingen i projektet, og vi må indrømme at Top 10 ikke er, som vi forventede ved opstarten af projektet.
Top 10 januar-september
Sygeplejersken 773 artikler
Vera 603 artikler
Gør det selv 547 artikler
Revision & Regnskabsvæsen 546 artikler
I form 390 artikler
Historie 326 artikler
Illustreret Videnskab 302 artikler
Skolestart 279 artikler
Præsteforeningens Blad 245 artikler
Ergoterapeuten 231 artikler
Som det fremgår af Top 10, så har kunderne i høj grad bestilt faglige artikler og ikke så mange ’populære’ artikler. Der er kun blevet reklameret med tilbuddet på Aalborg Bibliotekerne og Randers Bibliotekerne, så det er en meget tilfredsstillende efterspørgsel.
Projektet skulle være ophørt ved året udgang, men projektperioden er udvidet til 28. februar, hvor det er muligt at bestille farveartikler. Med hensyn til fremtiden, så arbejder projektets følgegruppe på, at projektet bliver forlænget i 2013 som en del af Danskernes Digitale Bibliotek.